कर’ना जिउसानि नैथि दोहौनि समावनो हादरसानि हाथाय-बाजारफोराव मुवा-बेसादनि बेसेना अख्रां नांहां बादि बेसेन बांनो हमदों। दा माखासे फालांगिरि दुथांफोरा उदां गोसोजों सरासनस्रा सुबुंफोरनि खर’याव थांगोनजों बुनाय बादि सानफ्रोमबो बाहायनाय मुवा-बेसादफोरनि बेसेना बांनो हमदों। जायनि थाखाय सरासनस्रा सुबुंफोरनि थाखाय दा थांनानै थानायाव गोब्राब जानानै फैदों। मैगं-थायगंनिफ्राय लानानै दावदै, दालि, थावगुबै, मायरंफोरखौ लानानै गासैबो मुवा-बेसादफोरनि बेसेना सानथावै बादि बेसेन बांनायनि उनावबो नाथाय दासिम हादरसा सोरखारा बे बेलायाव जेबो रोखोमनि राहा लानाय नुवाखै। जायनि थाखाय दा हाथाय-बाजाराव मोनफ्रोमबो रोखोमनि मुवा-बेसादनि बेसेना अख्रां नांहां बादि बांदों। गासैनिख्रुइबो गिदिर खोथाया जाबायदि हादरसानि फालांगि मिरु गुवाहाटीनि फासि बाजारावनो सानफ्रोमबो बाहायनाय मुवा-बेसादफोरनि हलसेल बेसेना बांदों। जायनि थाखाय हादरसानि खुसुरा फानग्राफोरा गोबां बेसेनाव मुवा-बेसादफोरखौ फाननो गोनां जानाय नुदों। जानाय आदारनि गेजेराव बांसिन बेसेन बांनायानो जाबाय थावगुबै। मोनफ्रोमबो कम्पानिनि थावगुबैनि बेसेना 15 रांनिफ्राय 20 रांसिम बांनो हमनाय नुनो मोननाय जादों। जायनि थाखाय खुसुरा हाथाय-बाजाराव दिनैसिम मोनफा-मोननै कम्पानिनि लिटारफा थावगुबैनि बेसेना 200 रांसिम बांनो हमनाय खौरां मोन्दों। बिदिनो सरासनस्रा बुटा हाफ्थासे सिगांसिम हलसेल हाथाय-बाजाराव किल’फायाव 55 रां बेसेनमोन। नाथाय दा हलसेल हाथाय-बाजाराव सरासनस्रा बुटनि बेसेना 70 रां जाहैबाय। जायनि थाखाय खुसुरा हाथाय-बाजाराव बुटनि बेसेनखौ 90 राङै कास्टमारफोरा बायनो गोनां जादों। गुबुन फारसे हलसेल हाथाय-बाजाराव मुगु दालिनि बेसेना किल’फायाव 115 रांसिम बांनो हमदों। गिदिर मुसुर दालिनि बेसेनाबो किल’फायाव जि-जिनै रांसिम बांनो हमनायाव दा रायजो-राजाफोरा 95-100 रां बेसेनाव बायनो गोनां जादों। फिसा मुसुर दालिनि बेसेना 120 रां जाहैबाय। बिदिनो रिफाइन थावनि बेसेना किल’फायाव 170 रां। सिनिनि बेसेना हलसेल हाथाय-बाजाराव किल’फायाव 37 रांनिफ्राय 40 रां जानायनि थाखाय गलायाव फानजादों 45 रां। ओजोंहाय मायरंनि बेसेनाबो सानथावै बादि बांनो हमदों। हलसेल हाथाय-बाजाराव कुन्टलफायाव 100 -130 रांसिम बेसेन बांदों। बिदिनो बेसेन बांनो हमदों आलु, सामब्राम गोजा आरो दावदैनि बेसेन । साननैसो सिगांसिम प्लेटसे दावदैनि बेसेना 160 रांमोनब्लाबो दिनैसिम जाहैबाय 200 रां। गुबुन फारसे साननैसो सिगां किल’फा आलुनि बेसेना 15 रांमोन। दा जाहैबाय 25-30 रां। सामब्राम गोजानि बेसेना जाहैबाय 40 रां। दा हादरसा सोरखारा कर’ना जिउसानि थाखाय माखासे नेम-खान्थि फोसावदों। बिदि थासारि जानायाव गोबां सुबुङानो आरजिनायनि लामाया बन्द जानायनि थाखाय आंखालारि जेंना सोमजिदों। नाथाय बिदि थासारिनि गेजेरावबो माखासे फालांगिरिफोरा सानथावनो हायै बादि मुवा-बेसादफोरनि बेसेनखौ बांहोदों। बिदि थासारियाव हादरसा सोरखारा उन्दुहाबनानै थानाय बादि साननो गोनां जादों। दा मानि थाखाय हादरसा सोरखारा राहा लायाखै, बेयो सानथावना जानानै दं।